**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/120-3/2021.

**13/2021.**

**HATÁROZAT**

- **veszélyhelyzetben átruházott hatáskörben meghozott döntésről** -

**A Tiszavasvári Szabadidős Programszervező Egyesület 2020. évi szakmai és pénzügyi beszámolójáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Döntök arról, hogy a Tiszavasvári Szabadidős Programszervező Egyesület által készített – a Szabadidős Programszervező Egyesület 2020. évi tevékenységéről és gazdálkodásáról szóló - szakmai beszámolót és pénzügyi elszámolást a határozat melléklete szerinti tartalommal elfogadom.
2. Jelen döntésről tájékoztatom a Tiszavasvári Szabadidős Programszervező Egyesület elnökét.

**INDOKOLÁS**

Tiszavasvári Város Önkormányzata a 2020. évi költségvetéséről szóló 3/2020. (II.17.) önkormányzati rendeletében döntött arról, hogy a Civil szervezetek működési támogatása kormányzati funkción 6.000.000 Ft (azaz hatmillió forint) összegű támogatást biztosít a Tiszavasvári Szabadidős Programszervező Egyesület részére. Tiszavasvári Város Önkormányzata a 2020. március 4. napján kelt támogatási szerződésben foglaltak alapján kizárólag működési célra fordítható támogatást nyújtott a Tiszavasvári Szabadidős Programszervező Egyesület részére 6.000.000 Ft összegben.

A 2020. március 4. napján kelt támogatási szerződés 3. a) pontja értelmében a támogatottnak 2021. január 31. napjáig teljes körű, összesített pénzügyi elszámolást és szakmai beszámolót kell készítenie Tiszavasvári Város Önkormányzata Képviselő-testülete részére.   
E rendelkezésnek eleget téve az Egyesület határidőben (2021. január 11.) benyújtotta az önkormányzathoz az elszámolást és a beszámolót, mely jelen határozat mellékletét képzi.

A pénzügyi elszámolást és a szakmai beszámolót megismertem, azok megfelelnek a támogatási szerződésben meghatározott céloknak.

A 2020. évben a Tiszavasvári Városi Televízió nézettsége, ismertsége, és internetes felületeinek látogatottsága egyértelműen növekedett. A Telekom csomagjába való bekerülése által a televízió nézőinek száma megduplázódott. A műsorstruktúra és az adásidő nem változott. A TVTV Youtube csatornájának követőszáma 12 900-nál tart, hamarosan átlépheti a 13 000 követőt.

A Youtube-csatorna nézettsége 2020-ban globálisan 1.781.327 db megtekintést regisztrált, Magyarországon kívül további 38 országból is voltak nézői.

Az egész éves működés során törvényszerűen amortizálódnak az eszközök, melyek pótlását a lehető legtakarékosabb módon igyekeznek pótolni. Összességében elmondható, hogy a Városi televízió munkatársai a járványidőszakban is mindent megtettek a műsorok eljuttatása érdekében a lakosság részére, hiszen folyamatos volt a járványügyi tájékoztatások, egyházi közvetítések, és a megvalósult rendezvényekről készült felvételek sugárzása, így jelentős információmennyiséget juttattak el a nézők/követők számára.

Magyarország Kormánya a veszélyhelyzet kihirdetéséről szóló **478/2020. (XI.3.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. január 28.

**Szőke Zoltán**

**polgármester**

*13/2021. (I.28.) PM. határozat melléklete:*















